届征途, 携书剑, 迢迢匹马东去。 惨离怀, 嗟少年易分难聚。 佳人方恁缱绻, 便忍分鸳侣。 当媚景, 算密意幽欢, 尽成轻负。 此际寸肠万绪。 惨愁颜、断魂无语。 和泪眼、片时几番回顾。 伤心脉脉谁诉。 但黯然凝伫。 暮烟寒雨。 望秦楼何处。
镇吴称奥里, 试剧仰通才。 近挹人披雾, 遥闻境震雷。 一朝逢解榻, 累日共衔杯。 连辔登山尽, 浮舟望海回。 以予惭拙宦, 期子遇良媒。 赠曲南凫断, 征途北雁催。 更怜江上月, 还入镜中开。